Blóðtaka úr íslenskum hryssum hefur hátt í þrefaldast á einum áratug. Eftirspurn eftir prótínsameind sem unnin er úr hryssnablóði til að auka frjósemi dýra hefur aukist mjög.
Blóðtaka úr íslenskum hryssum hefur aukist um sextán prósent á ári undanfarinn áratug samkvæmt upplýsingum frá líftæknifyrirtækinu Ísteka. Velflestar stóðhryssur sem skili folaldi í sláturhús, fullyrðir fyrirtækið að séu blóðhryssur. Forsvarsmenn Ísteka segja að mikil eftirspurn sé eftir frjósemislyfi unnu úr prótínsameind í blóðinu. Vafalítið væri unnt að selja meira af efninu.
Fréttastofan hefur margítrekað óskað eftir viðtali við forstjóra Ísteka. Ekki var orðið við því en spurningum svarað í tölvupósti. Tæplega fimm þúsund og fjögur hundruð hryssur eru nýttar í þennan iðnað hér á landi á þessu ári. Þar af á Ísteka þrjú hundruð hryssur samkvæmt upplýsingum frá fyrirtækinu. Um fjörutíu manns starfa hjá Ísteka en þegar blóði er safnað á sumrin koma rúmlega tvö hundruð manns að starfseminni. Bændur, lausamenn og dýralæknar. Velta Ísteka á þessu ári er einn komma níu milljarðar samkvæmt upplýsingum frá fyrirtækinu.
Í svari frá Arnþóri Guðlaugssyni, forstjóra Ísteka, til fréttastofu segir að margar af hryssunum séu bandvanar og hafi tamist vel við framkvæmd blóðtökunnar. Aðhald og aðskilnaður frá folöldum sé nauðsyn á meðan hryssunum er tekið blóð.
Umbótaáætlun fyrirtækisins verður dýr, segir forstjórinn. Í henni felst meðal annars að meta skapgerð hrossanna fyrir þátttöku, umbætur á básum, að fá rólega starfsmenn, setja upp myndavélar og gera eftirlitsáætlun. Einnig verði sérstakir öryggisverðir sem fylgist með velferð hryssnanna á meðan blóðtakan fer fram. Mikil gagnrýni hefur komið fram á blóðmerahald upp á síðkastið. Landbúnaðarráðherra hefur skipað starfshóp til að fara ofan í kjölinn á starfseminni.
Blóðtaka úr íslenskum hryssum hefur meira en fjórfaldast á einum áratug. Eftirspurn eftir prótínsameind úr blóði þeirra, til að auka frjósemi dýra, hefur aukist mjög.